Koning Dawid was al baie oud en selfs as hulle hom goed toegemaak het, het hy nie warm geword nie.
Sy amptenare sê toe vir hom: "Laat hulle vir U Majesteit 'n jongmeisie soek wat u kan bedien en oppas. Sy kan by u slaap, sodat u weer warm kan word."
Nadat hulle deur die hele gebied van Israel gaan soek het na 'n mooi meisie, het hulle vir Abisag, 'n meisie uit Sunem, gekry en haar na die koning toe gebring.
Hierdie meisie was baie mooi en sy het die koning opgepas en versorg, maar die koning het nooit geslagsgemeenskap met haar gehad nie.
Intussen het Adonia, seun van Dawid en sy vrou Gaggit, ewe hoogmoedig by homself gedink: ek gaan binnekort koning wees. Hy skaf toe vir hom 'n strydwa met ruiters aan, en vyftig man om voor hom uit te hardloop.
Sy vader het hom van kleins af nooit berispe of vir hom gevra: "Hoekom maak jy so?" nie. Adonia, die jonger broer van Absalom, was 'n baie mooi man.
Hy het met Joab seun van Seruja en met die priester Abjatar onderhandel, en hulle het hom ondersteun.
Maar die priester Sadok, Benaja seun van Jojada, die profeet Natan, Simeï, Reï en Dawid se lyfwagte was nie aan Adonia se kant nie.
Adonia het skape, beeste en vetgemaakte kalwers geslag by Sogeletrots langs Rogelfontein en toe al die koning se seuns, sy broers, daarheen genooi, en ook al die manne van Juda wat in die koning se diens was.
Maar hy het die profeet Natan, Benaja, die lyfwagte en sy broer Salomo nie genooi nie.
Natan sê toe vir Batseba, Salomo se moeder: "Het jy gehoor Adonia seun van Gaggit het koning geword, en koning Dawid weet daar niks van nie!
Laat ek jou nou goeie raad gee sodat jy jou eie lewe en jou seun Salomo s'n kan red.
Gaan na koning Dawid toe en sê vir hom: 'U Majesteit, u het mos vir my met 'n eed beloof my seun Salomo sal na u koning word en dit is hy wat op u troon sal sit. Hoe is dit dan dat Adonia nou koning geword het?'
En terwyl jy nog met die koning praat, sal ek agter jou inkom en die saak verder voer."
Toe het Batseba by die koning in sy kamer ingegaan. Die koning was baie oud, en Abisag die Sunemmitiese meisie was besig om die koning te versorg.
Batseba het ingekom en voor die koning gebuig. Die koning sê toe: "Wat kan ek vir jou doen?"
Sy sê vir hom: "U Majesteit, u het mos tog voor die Here u God vir my met 'n eed beloof dat my seun Salomo na u koning sal word, en dat dit hy is wat op u troon sal sit.
Maar nou het Adonia koning geword sonder dat u iets daarvan weet.
Hy het 'n klomp beeste en kalwers en skape geslag en hy het al die prinse en die priester Abjatar en vir Joab, die hoof van die leër, daarheen genooi. Maar vir Salomo het hy nie genooi nie.
U Majesteit, die hele Israel kyk nou op na u om vir hulle aan te wys wie u troon ná u sal bestyg.
Moet ek en my seun Salomo dan, nadat u in u graf gelê is, as misdadigers behandel word?"
Terwyl sy nog met die koning praat, kom die profeet Natan daar aan.
Iemand sê toe vir die koning: "Hier is die profeet Natan." Natan kom toe nader en buig diep voor die koning
en sê: "U Majesteit, het u ooit gesê Adonia moet ná u koning wees en dit is hy wat op u troon moet sit?
Hy het vandag gegaan en 'n klomp beeste en kalwers en skape geslag, en hy het al die prinse en die leërhoofde en die priester Abjatar genooi. Hulle eet en drink daar saam met hom en hulle roep: 'Lank lewe koning Adonia!'
Maar vir my en die priester Sadok en Benaja seun van Jojada, en Salomo het hulle nie genooi nie.
As hierdie optrede met u toestemming plaasvind, dan het u ons nie ingelig oor wie ná u op u troon moet sit nie."
Toe sê koning Dawid: "Roep vir Batseba hier na my toe." Sy het nader gekom en voor die koning gaan staan.
Toe lê die koning 'n eed af en sê: "So seker as die Here leef wat my uit alle benoudheid verlos het:
soos ek vir jou met 'n eed voor die Here die God van Israel bevestig het dat jou seun Salomo ná my koning sal word, en dat hy in my plek op die troon sal sit, so doen ek dit nou weer."
Batseba het voor die koning gekniel en gebuig en sy het gesê: "Mag koning Dawid baie lank lewe."
Toe gee koning Dawid opdrag: "Gaan roep vir my die priester Sadok en die profeet Natan en Benaja seun van Jojada." Toe hulle by die koning kom,
sê hy vir hulle: "Vat my lyfwagte saam met julle en laat my seun Salomo op my eie muil ry. Vat vir Salomo na die Gihonfontein toe
en laat die priester Sadok en die profeet Natan hom daar tot koning oor Israel salf. Dan moet julle die ramshoring blaas en roep: 'Lank lewe koning Salomo!'
Julle moet agter hom aangaan, en hy moet binnegaan en op my troon gaan sit, want dit is hy wat my as koning opvolg. Ek gee opdrag dat hý heerser moet wees van Israel en Juda."
Benaja seun van Jojada sê toe: "So is dit, en mag die Here u God ook so sê.
Mag Hy by Salomo wees soos Hy by u was. Mag Hy die heerskappy van Salomo nog groter maak as koning Dawid s'n."
Die priester Sadok, die profeet Natan en Benaja seun van Jojada en die koninklike lyfwag het toe so gemaak. Hulle het Salomo op koning Dawid se muil laat ry en hom by Gihonfontein gebring.
Die priester Sadok het 'n horing vol olie uit die heiligdom saamgebring en hy het vir Salomo gesalf. Toe blaas hulle die ramshoring, en die mense roep: "Lank lewe koning Salomo!"
Hulle gaan toe almal agter hom aan terwyl hulle op fluite blaas en juig dat die aarde daarvan dreun.
Adonia en sy gaste was net klaar met eet toe hulle dit hoor. Toe Joab die ramshoring hoor, vra hy: "Wat is die stad so rumoerig?"
Hy het nog gepraat toe Jonatan seun van die priester Abjatar daar aankom. Adonia sê toe vir hom: "Kom nader. Jy is mos 'n wakker man. Jy bring seker goeie nuus."
Jonatan het vir Adonia geantwoord: "Inteendeel! Koning Dawid het vir Salomo koning gemaak!
Die koning het die priester Sadok, die profeet Natan, Benaja seun van Jojada, en die koninklike lyfwag saam met hom gestuur. Hulle het hom op die koning se muil laat ry,
en die priester Sadok en die profeet Natan het hom by Gihonfontein tot koning gesalf. Daarvandaan het hulle met 'n gejuig teruggegaan. Dit is die rumoer wat julle in die stad gehoor het.
Salomo sit nou op die troon.
Die amptenare van die koning het ook gekom om koning Dawid geluk te wens. Hulle het gesê: 'Mag u God vir Salomo nog beroemder maak as vir u en sy regering nog roemryker as dié van u.' Die koning het op sy bed gekniel
en gesê: Aan die Here die God van Israel kom die lof toe, Hy wat gegee het dat daar vandag iemand op my troon sit en dat my eie oë dit kan sien."
Toe het die gaste van Adonia almal verskrik opgespring en gemaak dat hulle wegkom.
Omdat Adonia bang was vir Salomo, het hy aan die horings van die altaar gaan vashou.
Iemand het vir Salomo kom vertel: "Adonia is bang vir u, koning Salomo. Hy klou aan die horings van die altaar vas en hy sê: Koning Salomo moet eers vir my met 'n eed bevestig dat hy my nie sal doodmaak nie."
"As hy hom goed gedra," sê Salomo toe, "sal daar nie aan 'n haar op sy kop geraak word nie. Maar as hy kwaad doen, moet hy dood."
Koning Salomo het beveel dat hulle hom by die altaar moet gaan haal. Toe hy by koning Salomo kom, het Adonia voor hom gebuig. En Salomo sê vir hom: "Gaan bly by jou huis!"